Jehans, sires de Ray, gardiains du contey de Bourgoigne, façons sauoir à touz presenz et avenir, que come les escheuins et habitanz de la ville et communaltez d’Arbois ehussent suppliez et requis à fut nostre très chière et redoubtée dame, madame la contesse de Flandres, d’Artois et de Bourgoigne, cui Dieux assoille, que de vng chescun cheualx et autres bestes cheualenes, don l’on paihoit et auoit acostumez de paier de vente ou piaige, quant il estoit ferrez, quatre deniers, et quant il n’estoit ferrez, doux deniers, l’on fut et demorait quicte pour vng denier de vente ou de piaige, et que, se ainsi se façoit, se saroit le profit de nostre dicte dame et sa dicte ville, pour ce que plux habundamment et plus grant quantitez de bestes seroient amenez et desduiz ès foires et merchiez de la dicte ville, où poul en venoit, pour cause de la dicte charge des diz quatre deniers, sur laquelle supplicacion nostre dicte dame mandat par ses lettres ouertes et seellées en pendant à son conseil estanz en Bourgoigne, que se informassent quelx profit ou domaige ce seroit pour nostre dicte dame et ville, et la dicte informacion, ensamble lour auis, ains ly enuoiessent, affin qu’elle en pehut ordener [F° lxiij, v°] selon sa bone volunteiz. Laquelle informacion ne prist point son effet pour ce que assez tost après la date des dictes lettres nostre dicte dame alit de vie à traspas. Liquelx escheuins samblablement nous hont supplié du fait dessus dit. Et nous que volons et désierrons le profit de monss. le conte de Flandres, d’Arthois et de Bourgoigne et de sa dicte ville, et pour ce que à présent nous ne pouhons sauoir à plain quel profit ou domaige ce seroit pour nostre dit signour et sa dicte ville, par le auis et délibéracion du consoil de nostre dit signour, ouquel estoient messire Thiébaud, sire de Rye, messire Eudes de Quingey, messire Humbert de la Platière et autres, hauons donnez et outroiez et par ces présentes donnons et outroions ès diz escheuins et habitans, le terme de cinq ans, commençant le jour de la date de ces présentes et continuelment fenissant, que de toutes bestes cheualenes don l’on auoit acostumez par auant de paier quatres deniers ou doux, comme dit est, en la ville, resors et appartenances d’Arbois, l’on ne paihoit que vng denier, que cilz paiherat que par auant estoit tenuz à pahier les diz quatres ou doux deniers, et de toutes autres bestes l’on pairat si comme acostumez est, durant lequel terme des dictes cinq années nostre dit signour en poirat ordenez apperpétuiteiz son bon plaisiz. Et aueuc ce hauons outroiez et outroions ès diz escheuins que douhes foires que se tiegnent chescun anz Arbois, c’est assauoir le vendredy après la feste saint Mertin d’iuers, et le venredi après la feste saint Mertin d’estey, les diz escheuins puissent muher, changier et mectre à vng autre jour des dictes semaines après les dictes festes de saint Mertin d’iuert et d’estey, que plus profitable lour samblerat estre pour nostre dit signour et sa dicte ville. Se mandons et commandons à touz les officiers, justiciers et subget de nostre dit signour, prions et requerons touz autres que ès chouses dessus dictes et vne chescune d’ycelles obéissent et entendent deligeamment sen contredit. Donné à Dole soubz nostre seel pendant, le xje jour de januier l’an de grace mil trois cent quatre vint et trois. Et ou caux que les chouses dessus dictes par le terme des dictes cinq années ne venroient ou monteroient à la value à quoy elles pourroient monter, se ce outroy ne en estoit fait, les diz escheuins, en nom que dessus, se sunt submis et submectent de enteriner à la value dessus dicte. Donney comme dessus.